open-index/open-wikipedia-markdown huggingface dataset:
Γουριανά Άρτας

Τα **Γουριανά** είναι ορεινός οικισμός στον δήμο Κεντρικών Τζουμέρκων στο νομό Άρτας της περιφέρειας Ηπείρου. Σύμφωνα με την απογραφή του 2011, ο πληθυσμός του ανερχόταν στους 58 κατοίκους.

## Γενικά και ιστορικά στοιχεία
Ο οικισμός είναι κτισμένος βόρεια της Άρτας, σε υψόμετρο 500 μέτρων. Σύμφωνα με το Σχέδιο Καποδίστρια, τα Γουριανά υπήρξαν μέχρι το τέλος του 2010, οικισμός του Δήμου Αγνάντων. Με βάση τη διοικητική διαίρεση που προέκυψε από το Σχέδιο Καλλικράτης, ο οικισμός εντάχθηκε στο Δήμο Κεντρικών Τζουμέρκων.

Το 1821, κοντά στο χωριό σημειώθηκε συμπλοκή ανάμεσα σε Έλληνες επαναστάτες και μικρή οθωμανική δύναμη, με αποτέλεσμα οι κάτοικοι να εγκαταλείψουν τα Γουριανά φοβούμενοι ενδεχόμενες αντεκδικήσεις από πλευράς Οθωμανών. Το 1881 συμπεριλήφθηκε στα 26 χωριά των Τζουμέρκων που παραχωρήθηκαν στην Ελλάδα.

## Αξιοθέατα
Στη θέση Τζιούμα κοντά στον οικισμό βρίσκεται το μοναστήρι της Παναγίας Χρυσοσπηλιώτισσας (κτίσμα του 17ου αιώνα). Άλλα σημεία ενδιαφέροντος είναι ο αρχαιολογικός χώρος της ακρόπολης Γουριανών (ανάμεσα στο χωριό και τον γειτονικό Ρωμανό), καθώς και ο παλιός νερόμυλος των Γουριανών που έχει ανακηρυχθεί διατηρητέο μνημείο.

## Απογραφές πληθυσμού

## Παραπομπές


## Βιβλιογραφία
* Νικ. Χ. Παπακώστα, *Ηπειρωτικά. Ιστορικά, Λαογραφικά, Κοινωνικά*, τόμος Α΄ (Αθαμανικά), Αθήναι 1967.
* Μιχαήλ Σταματελάτος, Φωτεινή Βάμβα-Σταματελάτου, *Γεωγραφικό Λεξικό της Ελλάδας*, ΤΑ ΝΕΑ, 2012, Α΄ τόμος.

Κατηγορία:Χωριά της περιφερειακής ενότητας Άρτας
Κατηγορία:Δήμος Κεντρικών Τζουμέρκων
Γραβιά Άρτας

Η **Γραβιά** είναι ορεινός οικισμός στον δήμο Κεντρικών Τζουμέρκων του νομού Άρτας στην περιφέρεια Ηπείρου. Σύμφωνα με την απογραφή του 2011 έχει πληθυσμό 35 κατοίκων.

## Γενικά στοιχεία
Η Γραβιά είναι κτισμένη σε υψόμετρο 580 μέτρων και βρίσκεται σε απόσταση 69 χιλιομέτρων από την πόλη της Άρτας. Αναφέρεται για πρώτη φορά ως αυτόνομος οικισμός στην απογραφή του 1961 κατά την οποία είχε 186 κατοίκους. Διοικητικά υπήχθη μέχρι το 1997 στην κοινότητα Γραικικού της επαρχίας Άρτης, ενώ στη συνέχεια αποτέλεσε μέρος του καποδιστριακού δήμου Αγνάντων. Από το 2011 ανήκει στον δήμο Κεντρικών Τζουμέρκων.

## Απογραφές πληθυσμού

## Παραπομπές


Κατηγορία:Χωριά της περιφερειακής ενότητας Άρτας
Κατηγορία:Δήμος Κεντρικών Τζουμέρκων
Άνω Γραικικό Άρτας

Το **Άνω Γραικικό** είναι χωριό και έδρα της τοπικής κοινότητας Γραικικού, της δημοτικής ενότητας (τέως δήμου) Αγνάντων, του δήμου Κεντρικών Τζουμέρκων, της περιφερειακής ενότητας (τέως νομού) Άρτης, στην περιφέρεια Ηπείρου, σύμφωνα με το πρόγραμμα *Καλλικράτης*. Πριν το σχέδιο *Καποδίστριας* και το πρόγραμμα *Καλλικράτης*, ανήκε στην επαρχία και νομό Άρτας, στο γεωγραφικό διαμέρισμα Ηπείρου.
## Γεωγραφία
Το Άνω Γραικικό είναι ορεινό χωριό στο βόρειο τμήμα του νομού Άρτας. Βρίσκεται στις δυτικές απολήξεις των Τζουμέρκων και ανατολικά του Αράχθου, κοντά στα όρια με τον νομό Ιωαννίνων, σε μέσο σταθμικό υψόμετρο 725. Απέχει 52 χλμ. περίπου Β. ΒΑ. της Άρτας.
## Τοπική κοινότητα Γραικικού
Η τοπική κοινότητα Γραικικού είναι χαρακτηρισμένη ως αγροτικός ορεινός οικισμός, με έκταση 13,527 χμ² (2011). Περιλαμβάνει και τους οικισμούς Γραβιά, Κάτω Γραικικό, Ρωμανός και Σελιό.
### Πληθυσμός

(σε παρένθεση ο πληθυσμός της τοπικής κοινότητας)
## Διοικητικές μεταβολές μέχρι τον «Καλλικράτη»
Ο οικισμός αναγνωρίστηκε το 1940 και ορίστηκε έδρα της κοινότητας Γραικικού του νομού Άρτας. Με το ΦΕΚ 244Α - 04/12/1997 αποσπάστηκε από την κοινότητα Γραοκικού και προσαρτήθηκε στον δήμο Αγνάντων. Με το ΦΕΚ 87Α - 07/06/2010 αποσπάστηκε από τον δήμο Αγνάντων και προσαρτήθηκε στον δήμο Κεντρικών Τζουμέρκων. Πριν την αναγνώρισή του και, μέχρι το 1927, ονομαζόταν *Γρετσίστα*. 
## Αξιοθέατα
*Ο ναός Εισοδίων της Θεοτόκου
*Η εκκλησία του Αγίου Χριστοφόρου, νοτιοδυτικά του οικισμού
*Η εκκλησία της Αγίας Παρασκευής, βορειοανατολικά του οικισμού
## Παραπομπές

## Πηγές
*Εγκυκλοπαίδεια Πάπυρος Λαρούς Μπριτάνικα, 1996, 2006 (ΠΛΜ)
*Εγκυκλοπαίδεια Πάπυρος Λαρούς, εκδ. 1963 (ΠΛ)
*Οργανισμός εκδόσεων «Ελλάδα», χάρτες (εκδ. Βαρελάς)
*Google Earth
*eetaa.gr
## Εξωτερικοί σύνδεσμοι
*https://www.facebook.com/ZoiStoHorio/posts/1857962220903931/

Κατηγορία:Δήμος Κεντρικών Τζουμέρκων
Κατηγορία:Χωριά της περιφερειακής ενότητας Άρτας
Σελιό Άρτας

Το **Σελιό** ή **Σελί** (γνωστό και ως Σελίο, Σελίον) είναι οικισμός στον δήμο Κεντρικών Τζουμέρκων στο νομό Άρτας της περιφέρειας Ηπείρου στην Ελλάδα. Υπάγεται στην δημοτική ενότητα Αγνάντων και αποτελούσε μέρος του καποδιστριακού δήμου Αγνάντων το 1997-2010.

Το 2001 είχε πληθυσμό 16 κατοίκων.

Σύμφωνα με το Σχέδιο Καποδίστρια, το Σελιό υπήρξε μέχρι το τέλος του 2010, οικισμός του Δήμου Αγνάντων. Με βάση τη νέα διοικητική διαίρεση που προβλέπει το Σχέδιο Καλλικράτης, ο οικισμός εντάχθηκε στο Δήμο Κεντρικών Τζουμέρκων.

## Δημογραφική εξέλιξη

## Παραπομπές


Κατηγορία:Χωριά της περιφερειακής ενότητας Άρτας
Κατηγορία:Δήμος Κεντρικών Τζουμέρκων
Κουκκούλια Άρτας

Το **Κουκκούλια** είναι οικισμός στον δήμο Κεντρικών Τζουμέρκων στο νομό Άρτας της περιφέρειας Ηπείρου στην Ελλάδα. Υπάγεται στην δημοτική ενότητα Αγνάντων και αποτελούσε μέρος του καποδιστριακού δήμου Αγνάντων το 1997-2010.

Το 2001 είχε πληθυσμό 306 κατοίκων. Το χωριό μετονομάστηκε σε Κουκκούλια με το Π.Δ. της 1ης Απριλίου 1927, ΦΕΚ Α76/1927.

Το χωριό βρίσκεται σε υψόμετρο 700 μέτρων. Είναι το μοναδικό χωριό που υπάγεται στη τοπική κοινότητα Κουκκουλίων.

## Δημογραφική εξέλιξη

## Παραπομπές


Κατηγορία:Χωριά της περιφερειακής ενότητας Άρτας
Κατηγορία:Δήμος Κεντρικών Τζουμέρκων
Ξηρικό Άρτας

Το **Ξηρικό** είναι οικισμός της Ηπείρου στην Περιφερειακή Ενότητα Άρτας, ο οποίος βρίσκεται στις νοτιοδυτικές πλαγιές των Αθαμανικών Ορέων (Τζουμέρκα) συ υψόμετρο 860 μέτρα. Διοικητικά υπάγεται στην δημοτική ενότητα Αγνάντων του δήμου Κεντρικών Τζουμέρκων και αποτελούσε μέρος του καποδιστριακού δήμου Αγνάντων το 1997-2010. Η παλιά του ονομασία μέχρι το 1954 ήταν *Χουλιαραίικα*. Σύμφωνα με το πρόγραμμα «Καλλικράτης» και την τροποποίησή του Κλεισθένης Ι, μαζί με τα Λεπιανά και τον Μακρύκαμπο αποτελούν την Κοινότητα Λεπιανών, και σύμφωνα με την απογραφή του 2011 έχει πληθυσμό 7 κατοίκους ενώ το 2001 είχε πληθυσμό 102.

## Δημογραφική εξέλιξη

## Παραπομπές


Κατηγορία:Χωριά της περιφερειακής ενότητας Άρτας
Κατηγορία:Δήμος Κεντρικών Τζουμέρκων
Βατάτσι Άρτας

Το **Βατάτσι** είναι οικισμός της Ηπείρου στην Περιφερειακή Ενότητα Άρτας.

## Γενικά στοιχεία
Το Βατάτσι βρίσκεται προς τα όρια με την Περιφερειακή Ενότητα Ιωαννίνων και είναι κτισμένο στις δυτικές πλαγιές των Αθαμανικών Ορέων (Τζουμέρκα) σε υψόμετρο 900 μέτρα. Απέχει περίπου 30 χλμ. Α.-ΝΑ. από το Βουλγαρέλι (έδρα του δήμου), 47 χλμ. ΒΑ. από την Άρτα και 63 χλμ. ΝΑ. από τα Γιάννενα. Υπάγεται στην δημοτική ενότητα Αγνάντων και αποτελούσε μέρος του καποδιστριακού δήμου Αγνάντων το 1997-2010. Σύμφωνα με το σχέδιο Καλλικράτης υπάγεται στην τοπική κοινότητα Μικροσπηλιάς, μαζί με το χωριό Μικροσπηλιά Άρτας. Το 2001 είχε πληθυσμό 64 κατοίκων. Στην επόμενη απογραφή, αυτή του 2011, ο πληθυσμός του χωριού μειώθηκε στα 10 άτομα.

## Δημογραφική εξέλιξη

## Παραπομπές


Κατηγορία:Χωριά της περιφερειακής ενότητας Άρτας
Κατηγορία:Δήμος Κεντρικών Τζουμέρκων
Η Μεγάλη Ληστεία του Καζίνο (ταινία)

**Η Μεγάλη Ληστεία του Καζίνο** (Πρωτότυπος τίτλος: Melodie En Sous Sol) είναι Γαλλική αστυνομική περιπέτεια του 1963 σε σκηνοθεσία Ανρί Βερνέιγ. Πρωταγωνιστούν οι Ζαν Γκαμπέν και Αλέν Ντελόν.

## Πλοκή
Ο κατάδικος Σαρλ (Ζαν Γκαμπέν) αποφυλακίζεται μετά από 5ετή φυλάκιση, αλλά στο μυαλό  του έχει την τέλεια νέα ιδέα, που θα του επιτρέψει να τα παρατήσει και να περάσει άνετα τα υπόλοιπα χρόνια της ζωής του. Την "δουλειά" θα την κάνει σε  ένα καζίνο στις Κάννες με βοηθό τον νεαρό Φρανσίς (Αλέν Ντελόν) που είχαν μοιραστεί ένα κελί στην φυλακή.

Η δουλειά απαιτεί φινέτσα, οργάνωση, ταχύτητα και απόλυτο συτνονισμό. Το ταλέντο υπάρχει και η διάθεση να τα καταφέρουν και έτσι βάζουν μπροστά το σχέδιο τους. Ο Σαρλ λέει στον Φρανσίς να πάει στο Καζίνο και να δημιουργήσει μια ιστορία κάλυψης ως ένας εύπορος νεαρός της υψηλής κοινωνίας, και να βρει έναν τρόπο για να αποκτήσει πρόσβαση στα παρασκήνια της αίθουσας δεξιώσεων, η οποία είναι ζωτικής σημασίας για την πορεία προς  το φρεάτιο του ανελκυστήρα, που είναι και το  μόνο μέσο για να φτάσουν στο  θησαυροφυλάκιο που βρισκέται στο υπόγειο του κτίριου, και στο οποίο φυλάσσονται όλα τα έσοδα του καζίνο. Ο Φρανσίς θα κάνει αυτό που του είπε ο Σαρλ και θα αρχίσει ένα ειδύλλιο με την ομόρφη χορεύτρια Μπριγκίτε.

Τη νύχτα της ληστείας, ο Φρανσίς θα διαλύσει υπεροπτικά την σχέση με την Μπριγκίτε. Αφού  τελειώσει η παράσταση, θα  κρύφτει στα παρασκήνια, έπειτα πηγαίνει  στην οροφή του  καζίνο και θα μπει μέσα στο σύστημα εξαερισμού του καζίνο και τελικά στο φρεάτιο του ανελκυστήρα. Άπο έκει θα περάσει στο δωμάτιο όπου γίνεται η καταμέτρηση, και θα ακινητοποίησει τους υπαλλήλους με την απειλή όπλου και στη συνέχεια θα ανοίξει την πόρτα και θά μέσα και ο Σαρλ, ο οποίος θα βάλει τα χρήματα σε δύο σάκους. Οι δυο τους θα φύγουν με συνολική λεία ένα δισεκατομμύριο φράγκα και ο Φρανσίς θα αναλάβει να κρύψει τα χρήματα σε ένα αποδυτήριο δίπλα από την πισίνα.

## Διανομή ρόλων
*Ζαν Γκαμπέν ως κύριος Σαρλ
*Αλέν Ντελόν ως Φρανσίς Βερλό

## Κυκλοφορία
Στην Ελλάδα η ταινία κυκλοφόρησε για πρώτη φορά στις 10 Νοεμβρίου 1963 στις κινηματογραφικές αίθουσες  Άστυ, Ελληνίς και Παλλάς στην Αθήνα.
## Διακρίσεις
Η ταινία είχε κερδίσει μια υποψηφιότητα για το Διεθνές Βραβείο Σάμιουελ Γκόλντγουιν  το 1964.

## Παραπομπές

## Εξωτερικοί σύνδεσμοι
*  

Κατηγορία:Ταινίες του 1963
Κατηγορία:Γαλλικές ταινίες της δεκαετίας 1960
Κατηγορία:Γαλλικές αστυνομικές θρίλερ ταινίες
Κατηγορία:Γαλλόφωνες ταινίες
Κατηγορία:Ταινίες σε σκηνοθεσία Ανρί Βερνέιγ
Κατηγορία:Ταινίες γυρισμένες στη Γαλλία
Κατηγορία:Ταινίες σε σενάριο Μισέλ Οντιάρ
Νασέρ (αποσαφήνιση)

Ο όρος **Νασέρ** μπορεί να αναφέρεται σε:

* Γκαμάλ Αμπντέλ Νάσερ, Αιγύπτιος πολιτικός.
* Νασέρ αλ-Ατίγια, Καταριανός οδηγός αγώνων.
* Νασέρ μπιν Χαμάντ αλ Χαλίφα, πρίγκιπας του Μπαχρέιν.
Ουαετκά

Ο **Ουαετκά** ήταν αρχαίος Αιγύπτιος υψηλός αξιωματούχος. που έφερε τον τίτλο "γιος του βασιλιά". Αποκαλείται επίσης Τούκα. Έζησε κατά τη Τέταρτη Δυναστεία Φαραώ.

Ο Ουαετκά ήταν γιος του πρίγκιπα Χουφουχάφ και της πριγκίπισσας Νεφερτκαού Β΄, και έτσι εγγονός του Χέοπα. Ο αδελφός του Ουαετκά ήταν ο Ιουενκά και είχε επίσης μια αδελφή.

Ο πρίγκιπας Ουαετκά απεικονίζεται μαζί με τους γονείς τους στο διπλό μασταμπά τους τη Γκίζα, προσφέροντας στον πατέρα του πάπυρους, ενώ επίσης απεικονίζεται γονατιστός.

## Παραπομπές


Κατηγορία:Αρχαίοι Αιγύπτιοι
Αντιγόνεια Κιλκίς

Η **Αντιγόνεια** είναι ημιορεινό χωριό του Κιλκίς στην Κεντρική Μακεδονία .

## Γεωγραφικά στοιχεία - αξιοθέατα
Η Αντιγόνεια βρίσκεται προς τα σύνορα της Ελλάδας με τα Σκόπια και νοτιοανατολικά της λίμνης Δοϊράνης. Είναι κτισμένη στους νότιους πρόποδες του όρους Δύσωρον (μέρος των Κρουσσίων Ορέων) σε υψόμετρο 370 μέτρων απέχοντας 18 χλμ. Β. από το Κιλκίς, 12 χλμ από το τελωνείο Δοϊράνης και 74 χλμ. Β.-ΒΑ. από τη Θεσσαλονίκη. Στα μέσα του 15ου αιώνα, γύρω στο 1450 είχε 14 οικίες χριστιανών. Σήμερα, θεωρείται προσφυγικό χωριό, αφού σε αυτό εγκαταστάθηκαν Πόντιοι πρόσφυγες (96 οικογένειες, 366 άτομα) οι περισσότεροι από το Πεπερέκ ή Μπεμπερέκ (τουρ. *Çetinsu/Τσετίνσου*) της περιφέρειας Αρνταχάν της Τουρκίας και αρκετες οικογενειες απο το Χαραμι Βαρταν της περιφερειας του Καρς

## Ονομασία - διοικητικά στοιχεία
Το χωριό είχε παλιότερα το όνομα **Μουράφτσα** με το οποίο αναφέρεται επίσημα το 1919, στο ΦΕΚ 48Α-05/03/1919 να ορίζεται  ως έδρα στην ομώνυμη κοινότητα. Μετονομάστηκε σε Αντιγόνεια το 1926. Σύμφωνα με το πρόγραμμα Καλλικράτης, μαζί με τη Γάβρα, το Μονολίθι και το Μυλοχώρι αποτελούν την τοπική κοινότητα Αντιγονείας που ανήκει στη δημοτική ενότητα Κρουσσών του δήμου Κιλκίς και σύμφωνα με την απογραφή 2011 έχει πληθυσμό 109 κατοίκους.. Η κοινότητα είναι χαρακτηρισμένη ως αγροτικός ημιορεινός οικισμός, με έκταση 28,273 χμ² (2011).
## Πληθυσμός

(σε παρένθεση ο πληθυσμός της τοπικής κοινότητας)

## Παραπομπές


## Πηγές
*Εγκυκλοπαίδεια Πάπυρος Λαρούς Μπριτάνικα, 1995, 2006 (ΠΛΜ)
*Εγκυκλοπαίδεια Πάπυρος Λαρούς, 1963 (ΠΛ)

Κατηγορία:Χωριά της περιφερειακής ενότητας Κιλκίς
Κατηγορία:Δήμος Κιλκίς
Φιλίππο Τόρτου

Ο **Φιλίππο Τόρτου** (γεν. 15 Ιουνίου 1998) είναι Ιταλός αθλητής του στίβου, που εξειδικεύεται στα σπριντ και συγκεκριμένα στα 100 και 200 μέτρα. Είναι ο πρώτος Ιταλός αθλητής που κατεβαίνει τα 10 δευτερόλεπτα στα 100 μέτρα, με επίδοση 9.99 .

## Καριέρα
Ο Τόρτου γεννήθηκε στο Μιλάνο της Ιταλίας, με γονείς από τη Σαρδηνία (ο πατέρας και προπονητής του, Σαλβίνο Τόρτου, ήταν Σαρδήνιος σπρίντερ). Άρχισε να κάνει αθλήματα από την ηλικία των 8 ετών, ξοδεύοντας τον χρόνο του στο μπάσκετ και στον στίβο.

Προπονείται στον όμιλο *Fiamme Giamme.* Το 2016 κέρδισε το ασημένιο μετάλλιο στο Παγκόσμιο Πρωτάθλημα Στίβου Εφήβων 2016 στα 100 μέτρα. Στο Ευρωπαϊκό Πρωτάθλημα Στίβου Εφήβων 2017 κατέκτησε το χρυσό μετάλλιο στα 100 μέτρα, και το ασημένιο στα 4 × 100 μέτρα σκυταλοδρομία, με την ομάδα της Ιταλίας.

Στους Μεσογειακούς Αγώνες 2018 κατέκτησε την πρώτη θέση στα 4 × 100 μέτρα σκυταλοδρομία με την ομάδα της Ιταλίας. Στο Ευρωπαϊκό Πρωτάθλημα Στίβου 2018 ήταν 5ος στον τελικό των 100 μέτρων, κάνοντας χρόνο 10.08, ενώ στα 4 × 100 μέτρα σκυταλοδρομία ακυρώθηκαν γιατί έκαναν λάθος αλλαγή σκυτάλης.

## Εθνικά ρεκόρ

* 100 μέτρα: **9.99** (Μαδρίτη, 22 Ιουνίου 2018)

## Διακρίσεις

## Ατομικά ρεκόρ

; Ανοιχτός στίβος

* 100 μέτρα: **9.99** (+0.2&nbsp;μ/δ,  Μαδρίτη, 22 Ιουνίου 2018)
* 200 μέτρα: **20.34** (+0.6&nbsp;μ/δ,  Ρώμη, 8 Ιουνίου 2017)

; Κλειστός στίβος

* 60 μέτρα: **6.58** ( Ανκόνα, 20 Ιανουαρίου 2019)

## Παραπομπές


Κατηγορία:Ιταλοί αθλητές δρόμων ταχύτητας
Κατηγορία:Αθλητές του στίβου στους Μεσογειακούς Αγώνες 2018
Κατηγορία:Κάτοχοι μεταλλίων του Ιταλικού Πρωταθλήματος Στίβου
Κατηγορία:Αθλητές του στίβου στους Θερινούς Ολυμπιακούς Αγώνες 2020
Κατηγορία:Αθλητές του στίβου στους Θερινούς Ολυμπιακούς Αγώνες 2024
Κοκάρτζα Κιλκίς

Η **Κοκάρτζα**, είναι πεδινό χωριό του Κιλκίς σε υψόμετρο 60 μέτρων, το οποίο βρίσκεται ανατολικά του Αξιού ποταμού και βορειοδυτικά της λίμνης Πικρολίμνης. Απέχει 25 χλμ. ΝΔ. της πόλης του Κιλκίς και 54 χλμ. Β.-ΒΔ. της Θεσσαλονίκης. Ως οικισμός αναφέρεται επίσημα το 1928 να προσαρτάται στην τότε κοινότητα Μεσιανού. Σύμφωνα με το πρόγραμμα Καλλικράτης, μαζί με το Βακούφι, το Νέο Γυναικόκαστρο και τους Κάτω Απόστολους αποτελούν την τοπική κοινότητα Νέου Γυναικοκάστρου που ανήκει στη δημοτική ενότητα Πικρολίμνης του δήμου Κιλκίς και σύμφωνα με την απογραφή 2011 έχει πληθυσμό 48 κατοίκους.

## Παραπομπές


Κατηγορία:Δήμος Κιλκίς
Κατηγορία:Χωριά της περιφερειακής ενότητας Κιλκίς
Καρυά Άρτας

Η **Καρυά** είναι οικισμός στον δήμο Κεντρικών Τζουμέρκων στο νομό Άρτας της περιφέρειας Ηπείρου στην Ελλάδα. Υπάγεται στην δημοτική ενότητα Αθαμανίας και αποτελούσε μέρος του καποδιστριακού δήμου Αθαμανίας το 1997-2010.

Το 2011 είχε πληθυσμό 48 κατοίκων. Ανήκει στην τοπική κοινότητα Τετρακώμου.

## Παραπομπές


Κατηγορία:Χωριά της περιφερειακής ενότητας Άρτας
Κατηγορία:Δήμος Κεντρικών Τζουμέρκων
Ιρακινές βουλευτικές εκλογές 2018

**Βουλευτικές εκλογές** διεξήχθησαν στο Ιράκ στις 12 Μαΐου 2018. Στις εκλογές αναδείχθηκαν τα 329 μέλη του Συμβουλίου των Αντιπροσώπων, της μοναδικής βουλής της χώρας, η οποία με τη σειρά της θα εκλέξει στη συνέχεια τον Πρόεδρο και τον Πρωθυπουργό. Το ιρακινό κοινοβούλιο διέταξε να γίνει επαναληπτική καταμέτρηση των ψηφοδελτίων με το χέρι στις 6 Ιουνίου 2018. Στις 10 Ιουνίου 2018 έπιασε φωτιά μια αποθήκη όπου φυλάσσονταν σχεδόν τα μισά από τα ψηφοδέλτια από τις βουλευτικές εκλογές του Μαΐου.
Οι εκλογές επισκιάστηκαν από βίαια επεισόδια.

## Πλαίσιο
Οι εκλογές έλαβαν χώρα έξι μήνες πριν το μη δεσμευτικό δημοψήφισμα ανεξαρτησίας στο Ιρακινό Κουρδιστάν, στο οποίο το 93% τάχθηκαν υπέρ της ανεξαρτησίας. Οι Ιρακινοί προέβησαν σε αντίποινα κατά των Κούρων, κλείνοντας το διεθνές αεροδρόμιο της Αρμπίλ. Ωστόσο, οι πολιτικοί του Ιράκ κάλεσαν σε διάλογο το Ιρακινό Κουρδιστάν.

Η αρχική ημερομηνία διεξαγωγής των εκλογών ήταν τον Σεπτέμβριο του 2017, όμως καθυστέρησε επί ένα εξάμηνο, λόγω του εμφυλίου πολέμου στη χώρα με το ΙΚΙΛ, ο οποίος τερματίστηκε τον Δεκέμβριο του 2017. 
## Εκλογικό σύστημα
Τα μέλη του Συμβουλίου των Αντιπροσώπων εξελέγησαν με ανοικτή λίστα και με αναλογική εκπροσώπηση από λίστες κομμάτων, χρησιμοποιώντας ως εκλογικές περιφέρειες τις 18 κυβερνητικές επαρχίες του Ιράκ. Οι οκτώ έδρες προαλείφονται για τις μειονότητες του Ιράκ. Με απόφαση του Συμβουλίου των Αντιπροσώπων στις 11 Φεβρουαρίου 2018, προστέθηκε άλλη μία έδρα στις μειονότητες, για τους Κούρδους Φεϊλί, αυξάνοντας τον αριθμό των βουλευτών σε 329.
Οι Ιρακινοί της διασποράς ψήφισαν σε 21 χώρες.

### Αποτελέσματα

## Σχηματισμός κυβέρνησης
Στις 8 Ιουνίου υπογράφηκε επίσημη συμφωνία για σχηματισμό κυβέρνησης συνασπισμού μεταξύ των αρχηγών της Συμμαχίας προς τις Μεταρρυθμίσεις (*Saairun*) και στον Εθνικό Συνασπισμό (*Wataniya*).
Τα τελικά αποτελέσματα ανακοινώθηκαν στις 9 Αυγούστου και το νέο κοινοβούλιο συνεδρίασε στις 3 Σεπτεμβρίου, για πρώτη φορά. Ωστόσο δεν κατάφερε να εκλέξει πρόεδρο της βουλής λόγω διαφωνιών.

Δύο εβδομάδες μετά, πρόεδρος εξελέγη ο σουνίτης Άραβας Μοχάματ αλ Χαμπασί.

Η ψηφοφορία για Πρόεδρο του Ιράκ έγινε στις 2 Οκτωβρίου και στο αξίωμα εξελέγη ο Μπαρχάμ Σαλίχ, ο οποίος διόρισε πρωθυπουργό τον σιίτη Αντίλ Αμπντούλ Μαχντί.

## Παραπομπές


2018
Ιρακ
Α.Ε. Περάματος Αττικής

Η **Αθλητική Ένωση Περάματος** είναι ελληνικός ποδοσφαιρικός σύλλογος με έδρα το Πέραμα Αττικής. Επίσημο έτος ίδρυσης του συλλόγου είναι το 1927 και έχει αύξοντα Αριθμό Μητρώου Ε.Π.Ο. 643. Χρώματα του συλλόγου αποτελούν το κίτρινο και το μαύρο. Ανήκει στη δύναμη της Ε.Π.Σ. Πειραιά και αγωνίζεται στις διοργανώσεις της, ενώ στο παρελθόν είχε συμμετοχές στο πρωτάθλημα της Δ' Εθνικής κατηγορίας. Έδρα της ομάδας αποτελεί το Δημοτικό Γήπεδο Περάματος «Παντελής Αντωνίου».

## Ιστορικό
Η «**Αθλητική Ένωσις Περάματος**» ιδρύθηκε το 1927 από Κωνσταντινουπολίτες πρόσφυγες με καταγωγή από το Φανάρι, στο ακριτικό Πέραμα του Πειραιά που τους θύμιζε τον τόπο τους. Ο σύλλογος από την ίδρυσή του μέχρι και τις αρχές της μεταπολεμικής περιόδου δρούσε σαν ανεξάρτητος, δινόντας πλήθος φιλικών αγώνων με ομάδες κυριότερα του Πειραιά και της Αθήνας.

Από τα πρώτα μεταπολεμικά χρόνια αγωνιζόταν στην Δόκιμη κατηγορία της Ε.Π.Σ. Πειραιώς μέχρι και το 1957, όποτε και 30 πλέον χρόνια έπειτα την ίδρυση του συλλόγου εντάσσεται επίσημα πλέον στα πρωταθλήματα της Ε.Π.Σ. Πειραιώς, ξεκινώντας από τη Δ' κατηγορία την περίοδο 1957-58. Εκείνα τα χρόνια αγωνιζόντουσαν στην ομάδα ποδοσφαιριστές που μετέπειτα έπαιξαν σε μεγαλύτερες κατηγορίες όπως μεταξύ άλλων ο Νίκος Ζαγκώτσης (Α.Ε.Κ.). Με την δικτατορία τον Απρίλιο του 1967 και έπειτα από δικτατορικό διάταγμα ο σύλλογος διαλύθηκε. Ωστόσο όμως, με την μεταπολίτευση το 1974, η Αθλητική Ένωση Περάματος επανιδρύθηκε έπειτα από τη διάσωση του καταστατικού και της σημαίας της από τον Θεόδωρο Νικολέτο και επανεντάχθηκε στη δύναμη της Ε.Π.Σ. Πειραιώς και στα μητρώα της Ε.Π.Ο. με αριθμό μητρώου 643. Έτσι, από τη σεζόν 1974-75 αρχίζει εκ νέου η αγωνιστική δράση του συλλόγου, ξεκινώντας από τη Γ' κατηγορία.

Η «Α.Ε.Π.» το 1983 και όντας σύλλογος Β' κατηγορίας ήταν φιναλίστ του κυπέλλου Ε.Π.Σ. Πειραιώς στον τελικό του σταδίου Γ. Καραϊσκάκης με αντίπαλο τη Νίκη Ρέντη, ομάδα του Εθνικού ερασιτεχνικού πρωταθλήματος. Το 2006 κατέκτησε το πρωτάθλημα της Ε.Π.Σ. Πειραιώς και ανήλθε στην Δ' Εθνική κατηγορία για πρώτη φορά στην ιστορία της, όπου αγωνίστηκε για 5 χρονιές μέχρι και το 2011. Πιο συγκεκριμένα στην Δ' Εθνική αγωνίστηκε για πρώτη φορά τις χρονιές 2006-07, 2007-08, 2008-09, 2009-10 και 2010-11 και τη σεζόν 2006-07 κατέλαβε την 2η θέση της βαθμολογίας του 9ου ομίλου, χάνοντας οριακά την κατάκτηση πρωταθλήματος και την άνοδο στην Γ' Εθνική. Επίσης, το 2008 έφτασε για 2η φορά στην ιστορία της στον τελικό του κυπέλλου Ε.Π.Σ. Πειραιώς όποτε και ηττήθηκε από τον Σαρωνικό Αίγινας στο γήπεδο της Νεάπολης. Το 2009 έφτασε για τρίτη φορά στην ιστορία της και για δεύτερη συνεχόμενη στον τελικό του κυπέλλου Ε.Π.Σ. Πειραιώς, όπου αυτή τη φορά αναδείχθηκε κυπελλούχος επικρατώντας του συμπολίτη Περαμαϊκού στο γήπεδο της Νεάπολης.

## Παραπομπές


Κατηγορία:Αθλητικοί σύλλογοι Πειραιά
Κατηγορία:Ιδρύσεις αθλητικών συλλόγων το 1927
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1927
Κόρι Μπούκερ

Ο **Κόρι Άντονι Μπούκερ** (αγγλ. *Cory Anthony Booker*, 27 Απριλίου 1969), είναι Αμερικανός πολιτικός και δικηγόρος, που υπηρετεί ως Γερουσιαστής των Ηνωμένων Πολιτειών για το Νιου Τζέρσεϊ από το 2013. Είναι μέλος του Δημοκρατικού Κόμματος.   

Επίσης, υπηρέτησε ως 38ος Δήμαρχος του Νιούαρκ από το 2006 έως το 2013.  

Ήταν υποψήφιος για το χρίσμα των Δημοκρατικών για την Προεδρία των ΗΠΑ, στις εκλογές του 2020. Την 1η Φεβρουαρίου 2019 ανακοίνωσε ότι θα διεκδικήσει το χρίσμα των Δημοκρατικών για τις προεδρικές εκλογές του 2020. Υπέρ του έχει εκφραστεί ο πρώην πρόεδρος των ΗΠΑ Τζίμι Κάρτερ

## Παραπομπές


## Εξωτερικοί σύνδεσμοι
* 

Κατηγορία:Γερουσιαστές των ΗΠΑ
Κατηγορία:Πολιτικοί του Δημοκρατικού Κόμματος (ΗΠΑ)
Κατηγορία:Αμερικανοί πολιτικοί
Κατηγορία:Αμερικανοί δικηγόροι
Κατηγορία:Αφροαμερικανοί
Κατηγορία:Νιου Τζέρσεϊ
__ΕΥΡΕΤΗΡΙΟ__
Νεφερτκαού Β΄

Η **Νεφερτκαού Β΄** ήταν αρχαία Αιγύπτια ευγενής, γυναίκα του πρίγκιπα Χουφουχάφ, γιου του φαραώ Χέοπα.

Η Νεφερτκαού και ο Χουφουχάφ είχαν αρκετά παιδιά, περιλαμβανομένων δύο γιων με το όνομα Ουαετκά και Ιουενκά, όπως και μια κόρη που δεν μας έχει διασωθεί το όνομα. Και οι δύο γιοι εμφανίζονται στον τάφο του Χουφουχάφ και της Νεφερτκαού να προσφέρουν πάπυρους. Και οι δύο έχουν τον τίτλο «Γιος του Βασιλιά». Μια κόρη που δεν φέρει όνομα απεικονίζεται πίσω από τους καθιστούς γονείς της στην εσωτερική αίθουσα του μασταμπά. Υπάρχει περίπτωση ένας άλλος αξιωματούχος με το όνομα Χουφουχάφ Β΄ να είναι ο τρίτος γιος του Χουφουχάφ και της Νεφερτκαού.

## Τάφος
Η Νεφερτκαού θάφτηκε στο τάφο G 7130 στην Γκίζα, στο ανατολικό πεδίο της Νεκρόπολης της Γκίζας. Ο τάφος ήταν μέρος του διπλού μασταμπα που κατασκευάστηκε για αυτήν και τον σύζυγό της Χουφουχάφ. Σύμφωνα με τον Ράισνερ η κατασκευή του τάφου πρέπει να είχε αρχίσει μέχρι το έτος 17-24 της βασιλείας του Χέοπα.

Η Νεφερτκαού απεικονίζεται στην αίθουσα και στην εσωτερική αίθουσα του μασταμπά. Αποσπάσματα από τις επιγραφές σώζονται και δείχνουν ότι ο Χουχουχάφ Α απεικονίζοταν στο ναΐσκο της. Ο γιος της Ουαετκά απεικονίζεται τουλάχιστον μία φορά.

Η Νεφερτκαού θάφτηκε στο φρεάτιο G 7130 B, το οποίο περιείχε θραύσματα από σαρκοφάγο από κόκκινο γρανίτη. Ο ταφικός θάλαμος είχε χρησιμοποιηθεί εν νέου κατά την πτολεμαϊκή περίοδο. Όταν ανασκάφηκε, βρέθηκε ένα φρεάτιο που οδηγούσε σε ένα ναΐσκο της Ίσιδος, ενώ στο πάτωμα βρέθηκαν διάφορα ουσάμπτι.

## Παραπομπές



Κατηγορία:Αρχαίοι Αιγύπτιοι
Πυραμίδα του Ρετζεντέφ

μικρογραφία|upright=1.2|Σχέδιο του συγκροτήματος της μυραμίδας παό τρισδιάστατο μοντέλο.

Η **Πυραμίδα του Ρετζεντέφ** αποτελείται σήμερα κυρίως από ερείπια και βρίσκεται στο Αμπού Ροάς. Είναι η πιο βόρεια πυραμίδα της Αιγύπτου, και πιστεύεται ότι χτίστηκε από το Ρετζεντέφ, γιο και διάδοχο του Χέοπα. Αν και κάποιοι αιγυπτιολόγοι στις τελευταίες δεκαετίες έχουν προτείνει άλλη θέση, πρόσφατες ανασκαφές στο Αμπού Ροάς από τον Michael Baud του Μουσείου του Λούβρου υποδηλώνουν ότι η πυραμίδα δεν ολοκληρώθηκε ποτέ. Αν ολοκληρωνόταν όμως, πιστεύεται ότι θα είχε περίπου το ίδιο μέγεθος με την Πυραμίδα του Μυκερίνου — την τρίτη σε μέγεθος από τις Πυραμίδες της Γκίζας. Πιστεύεται ότι ήταν μία από τις πιο όμορφες πυραμίδες με εξωτερική κάλυψη από γυαλισμένο γρανίτη και ασβεστόλιθο και με μεγάλο πυραμίδιο στην κορυφή. Το αρχαίο όνομα της πυραμίδας ήταν "Ο Έναστρος Ουρανός του Ρετζεντέφ".

Υπάρχει η εικασία ότι στην πραγματικότητα η πυραμίδα καταστράφηκε επίτηδες, ίσως επειδή ο Ρετζεντέφ ήταν μη δημοφιλής φαραώ. Ο Μίροσλαβ Βέρνερ έγραψε στο έργο του «Οι Πυραμίδες»: «Η καταστροφή άρχισε στο τέλος του Νέου Βασιλείου το πολύ, και εντατικοποιήθηκε ιδιαίτερα κατά τη ρωμαϊκή και πρώιμη χριστιανική περίοδο όταν στο κοντινό Ουάντι Καρίν χτίστηκε Κοπτικό μοναστήρι. Έχει επίσης αποδειχτεί ότι στα τέλη του 19ου αιώνα, από το σημείο μεταφερόταν πέτρα ακόμα, με ρυθμό ακόμα και 300 καμήλες την ημέρα».

Η Πυραμίδα του Ρετζεντέφ διαφέρει αρχιτεκτονικά από εκείνες των αμέσως προηγούμενων προκατόχων του, στο ότι οι θάλαμοι ήταν κάτω από την πυραμίδα αντί για μέσα σε αυτή. Η πυραμίδα έχει χτιστεί πάνω σε φυσικό λόφο και οι θάλαμοι χτίστηκαν με τη μέθοδο λάκκου-ράμπας. Σκάφτηκε ένας λάκκος 21 επί 9 μέτρα, μέσα στο φυσικό λόφο. Κατόπιν φτιάχτηκε μία ράμπα με κλίση 22º35' και οι θάλαμοι και οι διάδρομοι χτίστηκαν μέσα στο λάκκο και πάνω στη ράμπα. Μόλις ολοκληρώθηκαν οι θάλαμοι ο λάκκος και και η ράμπα καλύφθηκαν και η πυραμίδα χτίστηκε από πάνω. Αυτό επέτρεψε να μην χρειαστεί σκάψιμο τούνελ για την κατασκευή των θαλάμων, και για να αποφευχθεί η πολυπλοκότητα της κατασκευής μέσα στην εσωτερική δομή της πυραμίδας.

## Παραπομπές


## Εξωτερικοί σύνδεσμοι
* Newsweek's Interactive Graphic on Djedefre's pyramid with Interactive Timeline of the major pyramids of ancient Egypt* Information with interactive map, videos & photos of the pyramid of Djedefre at Talking Pyramids

Κατηγορία:Αρχαίες αιγυπτιακές πυραμίδες
Αμένιρδις Α΄

Η **Αμένιδρις Α΄** (όνομα θρόνου Χατνεφερουμούτ) ήταν η θεϊκή σύζυγος του Άμμωνα κατά την 25η Δυναστεία της αρχαίας Αιγύπτου. Με καταγωγή από το Βασίλειο του Κους, ήταν η κόρη του φαραώ Κάστα και της βασίλισσας Πεμπατζμά, και αργότερα υιοθετήθηκε από την Σεπενουπέτ Α΄. Κυβέρνησε κατόπιν ως αρχιέρεια και απεικονίζεται σε αρκετά τεχνουργήματα της περιόδου.    
## Βιογραφία
Ήταν πιθανό να ήταν η αδελφή των φαραώ Σαμπακά και Πιύ. Ο Κάστα κανόνισε ώστε η Αμένιδρις να υιοθετηθεί από τη ιερή θεραπαινίδα του Άμμωνα  Σεπενουπέτ Α΄ στις Θήβες ως η διάδοχός της. Αυτό δείχνει ότι ο Καστα ήδη έλεγχε την Άνω Αίγυπτο πριν από τη βασιλεία του Πιύ, διάδοχό του.

Κυβέρνησε ως αρχιέρεια από το περίπου 714 ως το 700 π.Χ., υπό τη βασιλεία του Σαμπακά, και υιοθέτησε την κόρη του Πιύ Σεπενουπέτ Β΄ ως διάδοχό της. Κατείχε επίσης τους τίτλους *ιερή θεραπαινίδα του Άμμωνα* και *Χέρι του Θεού*. Με το θάνατό της, θάφτηκε σε ένα τάφο στο Μεντινέτ Χαμπού.

Απεικονίζεται στο ναό του Όσιρι –Χεκεντζέτ («Όσιρις Ηγεμόνας της Αιωνιότητας») στο Συγκρότημα Ναών του Καρνάκ, και στο Ουάντι Γκασούς μαζί με τη Σεπενουπέτ Α΄. αναφέρεται σε δύο πλάκες προσφοράς, πέντε αγάλματα, μια στήλη και πολλά μικρά αντικείμενα περιλαμβανομένων σκαραβαίων. Ένα άγαλμα της Αμένιδρις Α΄ από γρανιτοειδές πέτρωμα  και διακοσμημένο με φύλλα χρυσού φυλάσσεται στο Μουσείο της Νουβίας στο Ασσουάν της Άνω Αιγύπτου. Το άγαλμα την απεικονίζει κοσμημένη ως Αιγύπτια, με ομοιότητες αναπαραστάσεων της Ίσιδος και της Αθώρ. Όμως, οι αποδόσεις των φυσικών της χαρακτηριστικών καταδεικνύουν μια ξεχωριστή αφρικανική επιρροή στο κουσικό στιλ της 25ης Δυναστείας.

## Παραπομπές

## Βιβλιογραφία

*Ayad, Mariam F. "The Selection and Layout of the Opening of the Mouth Scenes in the Chapel of Amenirdis I at Medinet Habu". *Journal of the American Research Center in Egypt*, Vol. 41 (2004), pp 113–133.
*Ayad, Mariam F. "The Pyramid Texts of Amenirdis I: Selection And Layout". *Journal of the American Research Center in Egypt*, Vol. 43 (2007), pp.&nbsp;71–92. https://www.jstor.org/stable/27801607
*Ayad, Mariam F. *God's Wife, God's Servant: The God's Wife of Amun (c. 740–525 BC)*. Routledge, 2009. .
*Dodson, Aidan. The Problem of Amenirdis II and the Heirs to the Office of God's Wife of Amun during the Twenty-Sixth Dynasty. *The Journal of Egyptian Archaeology, Vol. 88 (2002), pp. 179-186.* https://www.jstor.org/stable/3822343
*Hays, Harold M. "A New Offering Table for Shepenwepet". *Journal of the American Research Center in Egypt*, Vol. 40 (2003), pp.&nbsp;89–102. https://www.jstor.org/stable/40000292
*Kitchen, Kenneth, *The Third Intermediate Period in Egypt (1100–650 B.C.)*, 2 Sub edition. Aris & Phillips, 1996. .

Κατηγορία:Αρχαίοι Αιγύπτιοι
Πόρτα Νίγκρα

Η **Πόρτα Νίγκρα** (λατινικά: *Porta Nigra*, μτφ. «μαύρη πόρτα», γερμανικά: *Schwarzes Tor*) είναι ρωμαϊκή πύλη στην Τριρ της Γερμανίας. Πρόκειται για τη μεγαλύτερη ρωμαϊκή πύλη που διασώζεται βόρεια των Άλπεων. Η ονομασία Πόρτα Νίγκρα, που έχει τις ρίζες της στον Μεσαίωνα, προέρχεται από το σκούρο χρώμα που έχουν οι πέτρες που χρησιμοποιήθηκαν για την κατασκευή της. Η ρωμαϊκή ονομασία της πύλης δεν είναι γνωστή.

Η Πόρτα Νίγκρα μαζί με άλλα ρωμαϊκά μνημεία της Τριρ ανήκουν στον κατάλογο με τα Μνημεία Παγκόσμιας Κληρονομιάς της ΟΥΝΕΣΚΟ.

## Ιστορία του μνημείου
Η Πόρτα Νίγκρα χρονολογείται το 170 μ.Χ. και χρησιμοποιήθηκε μέχρι το τέλος της ρωμαϊκής εποχής στην Τριρ.

Η ρωμαϊκή πόλη Τριρ είχε σχήμα περίπου ορθογώνιο και οι δύο βασικές οδοί της είχαν κατεύθυνση από βορρά προς νότο και από ανατολή προς δύση, όπως συνέβαινε σε όλες τις ρωμαϊκές πόλεις. Στα άκρα των δύο οδών βρίσκονταν η Πόρτα Νίγκρα και η Πόρτα Μέντια και η Πόρτα Άλμπα και η Πόρτα Ίνκλιτα αντίστοιχα. Από τις τέσσερις πύλες μόνο η Πόρτα Νίγκρα έχει διασωθεί.

Στις αρχές του Μεσαίωνα οι ρωμαϊκές πύλες του Τριρ δεν χρησιμοποιούνταν πλέον και οι κάτοικοι άρχισαν να αφαιρούν τα υλικά με τα οποία είχαν κατασκευαστεί  για να φτιάξουν άλλα κτίσματα. Στην Πόρτα Νίγκρα ειδικότερα τα ίχνη της καταστροφής είναι εμφανή στη βόρεια πλευρά της πύλης. Μετά το 1028 στα ερείπια της Πόρτα Νίγκρα έζησε ως ερημίτης ο όσιος Συμεών ο Σιναΐτης. Μετά τον θάνατό του το 1035 και την αγιοποίησή του χτίστηκε δίπλα στη ρωμαϊκή πύλη μοναστήρι προς τιμήν του και η Πόρτα Νίγκρα μετατράπηκε σε εκκλησία.

Η εκκλησία στην Πόρτα Νίγκρα λειτουργούσε μέχρι τις αρχές του 19ου αιώνα οπότε ο Ναπολέων Βοναπάρτης έκλεισε τόσο αυτή όσο και το μοναστήρι του οσίου Συμεών και επανέφερε την πύλη στην αρχική της μορφή. Σύμφωνα με έναν τοπικό θρύλο ο Βοναπάρτης ήθελε να κατεδαφίσει τελείως το κτίσμα αλλά οι ντόπιοι τον έπεισαν να μη το κάνει λέγοντάς του ότι πριν μετατραπεί σε εκκλησία ήταν χώρος όπου οι Γαλάτες τελούσαν τις γιορτές τους. Κατά μια άλλη εκδοχή οι ντόπιοι έπεισαν το Βοναπάρτη να το επαναφέρει στην αρχική μορφή του όταν του είπαν ότι είχε ρωμαϊκή προέλευση.

## Φωτογραφίες

File:Porta Nigra Trier 3.JPG|Το εσωτερικό της Πόρτα Νίγκρα
File:Porta Nigra Trier 4.JPG| Το εσωτερικό της Πόρτα Νίγκρα
File:Porta Nigra Innenansicht.jpg|Το εσωτερικό της Πόρτα Νίγκρα
File:Porta Nigra Détail Trèves 280608.jpg|Λεπτομέρεια του μνημείου
File:Trier Porta Nigra Modell.jpg|Αναπαράσταση της πύλης γύρω στο 400 μ. Χ.
File:St. Simeon Trier Caspar Merian 1670 gross new.jpg|Η Πόρτα Νίγκρα  το 1670
File:Porta nigra lothary 1793.jpeg|Η Πόρτα Νίγκρα το 1793


## Παραπομπές


## Εξωτερικοί σύνδεσμοι

*Η τοποθεσία της Πόρτα Νίγκρα στο Google Maps
*The places you have to visit

Κατηγορία:Κτίρια και κατασκευές στη Γερμανία
Κατηγορία:Ρωμαϊκές οχυρώσεις
Κατηγορία:Πύλες (αρχιτεκτονική)
Κατηγορία:Μνημεία Παγκόσμιας Κληρονομιάς στη Γερμανία
Κατηγορία:Τριρ
Καλοήθης όγκος

**Καλοήθης όγκος** (ή και **καλόηθες νεόπλασμα**), είναι κυτταρική μάζα που δημιουργείται σε οποιαδήποτε περιοχή του ανθρώπινου οργανισμού (αν και παρόμοιες διεργασίες παρατηρούνται και στα ζώα) και χαρακτηρίζεται από άναρχο πολλαπλασιασμό και επέκταση, κατά συνέχεια ιστού. Διακρίνεται από τον κακοήθη όγκο (ή κακόηθες νεόπλασμα), λόγω του ότι αναπτύσσεται με πιο αργό ρυθμό, δεν διασπά το τοίχωμα των γειτονικών του ιστών ή οργάνων (δηλαδή δεν τους διηθεί αλλά απλώς τους πιέζει), δεν χορηγεί μεταστάσεις και δεν προκαλεί το θάνατο του ασθενή, παρά μόνο σε σπάνιες περιπτώσεις. Η αιτιολογία του παραμένει ασαφής, αφού θεωρείται αποτέλεσμα της συνέργειας διαφόρων παραγόντων (εξωγενών, επίκτητων ή συγγενών) όπως και, ενίοτε, συνέπεια Κληρονομικότητας. Λόγω της ευνοϊκής τους πρόγνωσης οι καλοήθεις όγκοι δεν βλάπτουν, σε γενικές γραμμές, την υγεία των ασθενών, ενώ η θεραπεία τους (αφαίρεση ή καταπολέμηση) είναι, βασικά, χειρουργική και συνήθως δεν απαιτούν συμπληρωματικές επεμβάσεις. Σε αρκετές περιπτώσεις, όταν η θέση τους κρίνεται παραπλήσια σε ζωτικά όργανα και η διαδικασία αφαίρεσής τους είναι δυνατόν να προκαλέσει σοβαρές επιπλοκές ή βλάβες σε αυτά (π.χ. πλησίον εγκεφάλου, βασικών αγγείων ή νεύρων κλπ) τότε μπορεί να συστηθεί η παραμονή και παρακολούθησή τους, ανά τακτά χρονικά διαστήματα. Στον αντίποδα, υπάρχουν τύποι καλοήθων όγκων, οι οποίοι, αν αφεθούν δίχως θεραπεία, δύνανται να εξελιχθούν σε κακοήθεις (Κακοήθης μεταπλασία). Η εξακρίβωση της μη κακοήθειάς τους, γίνεται ή κλινικά ή (το ορθότερο) με λήψη ιστοτεμαχίου και ιστολογική εξέταση («βιοψία»).
## Παραπομπές


Ογκος καλοηθης
Λεόν Βερτ

Ο **Λεόν Βερτ** (**Leon Werth**, Ρεμιρεμόν, Βόσγια Όρη, Γαλλία, 1878 – Παρίσι, 13 Δεκεμβρίου 1955) ήταν Γάλλος Εβραϊκής καταγωγής διανοούμενος, συγγραφέας και κριτικός τέχνης, αναρχικός και πολέμιος κάθε ολοκληρωτισμού. Υπήρξε πιστός φίλος και συγγραφικός μέντορας του Αντουάν ντε Σαιντ-Εξυπερύ, ο οποίος του έχει αφιερώσει δύο βιβλία («Μικρός Πρίγκιπας», «Γράμμα σ’ έναν όμηρο»), ενώ τον αναφέρει σε τρία, ακόμη, έργα του.
Ο Λεόν ήταν γιος του υποστηρικτή της Μπολσεβικικής Επανάστασης Αλμπέρτ Βερτ, ενός Εβραίου έμπορου υφασμάτων και της Σοφίας, αδελφής του διανοούμενου Φρεντερίκ Ρου. Παρά τη μεγάλη του έφεση στα γράμματα, καθώς ήταν από τους καλύτερους μαθητές στο σχολείο του, ο Βερτ, ως ενήλικος, στράφηκε στην αρθρογραφία, με ειδίκευση την κριτική τέχνης. Χάρις στις μεγάλεις προσβάσεις που απέκτησε προς στους Παρισινούς λογοτεχνικούς κύκλους, ο Βερτ είχε την ευκαιρία να εκδώσει πλούσιο συγγραφικό έργο, μέσω του οποίου εμφανίσθηκε καταγγελτικός εναντίον του πολέμου (ο ίδιος στρατεύθηκε και μετείχε στον Α’ Π.Π.), ενώ παράλληλα, στηλίτευε την αποικιοκρατία και καταδίκαζε τα δικτατορικά καθεστώτα που είχαν αρχίσει να επιβάλλονται σε πολλές χώρες της Ευρώπης.
Κατά τη διάρκεια της Γερμανικής κατοχής της Γαλλίας (1940 – 1944) τα βιβλία του απαγορεύθηκαν, ενώ η σύζυγός του μετείχε ενεργά στη Γαλλική αντίσταση. Ο ίδιος ο Βερτ κατέφυγε σε μία απρόσιτη περιοχή, κοντά στα Όρη του Γιούρα, όπου επιβίωσε σε πολύ δύσκολες συνθήκες. Το 1946 μάλιστα, εξέδωσε τις εμπειρίες του (μέσω καταγραφών ημερολόγιου) από εκείνη την εποχή της «εξορίας» του, υπό τον τίτλο «Deposition». Μεταπολεμικά ο Βερτ υπήρξε τακτικός συνεργάτης του αντιπολεμικού περιοδικού «Liberte de l’ Esprit».
## Πηγές
* Άρτεμις Θυμίου, «Ο Λέον Βερτ του ‘Μικρού Πρίγκιπα’» στην εφημερίδα «Η Καθημερινή», φύλλο Κυριακής 10 Φεβρουαρίου 2019, στήλη «Τέχνες & γράμματα» - «Αφηγήσεις», σελ. 15.

## Παραπομπές


Κατηγορία:Γάλλοι συγγραφείς
Πανελλήνιο πρωτάθλημα κλειστού στίβου ανδρών 2019

Το **33ο [[Πανελλήνιο πρωτάθλημα κλειστού στίβου ανδρών]]**, διοργανώθηκε στις 9 και 10 Φεβρουαρίου 2019 στο Στάδιο Ειρήνης και Φιλίας. Πρωταθλητής αναδείχθηκε για ένατη φορά στην ιστορία του ο Ολυμπιακός.

## Νικητές

Πηγή: 

## Ομαδική βαθμολογία
Βαθμολογήθηκαν συνολικά 57 σωματεία.

Πηγή: 

## Πηγές
* ΣΕΓΑΣ: 33ο πρωτάθλημα κλειστού. 2η ημέρα. Αποτελέσματα και βαθμολογίες

## Παραπομπές


Κλειστου στιβου ανδρων
Κατηγορία:Στίβος το 2019
Κατηγορία:Διοργανώσεις στίβου στον Πειραιά
Έμιλι Μάιερ

Η **Έμιλι Λουίσε Φριντερίκα Μάιερ** (γερμανικά: *Emilie Luise Friderica Mayer*, 14 Μαΐου 1812 - 10 Απριλίου 1883) ήταν Γερμανίδα συνθέτις της ρομαντικής μουσικής. Γεννημένη στο Φρίντλαντ, Μέκλενμπεργκ-Βόρπομερντ, από σχετικά εύπορη οικογένεια φαρμακοποιών, ξεκίνησε τις μουσικές της σπουδές σε πρώιμη ηλικία. Η μικρή Έμιλι έπασχε από διατροφικές διαταραχές γεγονός που την επηρέαζε τόσο στη ζωή της όσο και στις συνθέσεις της. Στις 28 Αυγούστου του 1840, η ζωή της επηρεάζεται βαθιά, όταν ο πατέρας της αυτοκτόνησε, μία μέρα αργότερα αφού έθαψαν τη μητέρα της. Το 1841, και σχετικά σε προχωρημένη ηλικία, παρακολουθεί μαθήματα σύνθεσης, με τον Καρλ Λόβε. Με τον Λόβε να λέει, ότι ο θάνατος του πατέρας της, γιατρευόταν για αυτήν μόνο μέσω της σκληρής δουλειάς της. 

Ο Λόβε εκθείαζε και το πόσο δοτική ήταν αλλά και πόσο αυστηρή με τον εαυτό της. Επίσης της έλεγε ότι έχει πολύ ταλέντο πράγμα που την έκανε να δουλεύει ακόμα πιο σκληρά. Ο Λόβε απεβίωσε το 1869 και αμέσως μετά δημιουργήθηκε οργανισμός για αυτόν. Η Μάιερ αφιέρωσε στην οικογένεια του αλλά και στον οργανισμό αυτόν δύο σονάτες για τσέλο. Η Op.47 αφιερώθηκε στον Βαρόνο Σέκεντορφ και η Op.40 στον Μάρτιν Πλάντερμαν. Το 1847 αφού έκανε την πρεμιέρα των πρώτων δύο συμφωνιών της (της σε Ντο ελάσσονα και σε Μι ελάσσονα) μετακόμισε στο Βερολίνο για να συνεχίσει τις σπουδές της στη σύνθεση. Εκεί σπούδασε φούγκα και αντίστιξη με τον Άντολφ Μπέρνχαρντ Μαρξ και ενορχήστρωση με τον Βίλχελμτ Βίεπρεχτ. 

Μετά το 1848 ξεκίνησε να δημοσιεύει τα έργα της καθώς και να δίνει πριβέ κονσέρτα. Στις 21 Απριλίου του 1850 ο Βίεπρεχτ με την ορχήστρα του, εκτέλεσαν αποκλειστικά έργα της, στο Βασιλικό Θέατρο. Οι κριτικοί αντιμετώπισαν πολύ θετικά τη δουλειά της κι αυτή αποφάσισε να συνεχίσει να συνθέτει για κοινό. Γενικά η Μάιερ έγραψε 8 συμφωνίες και τουλάχιστον 15 κονσέρτα, καθώς και πολυάριθμες μουσικές δωματίου και λίντερ. Κατά τη διάρκεια της ζωής της, χρημάτισε και αναπληρώτρια διευθυντής της Ακαδημίας Όπερας του Βερολίνου. Γενικότερα η μουσική της ήταν εμπνευσμένη από τη βιενέζικη κλασική μουσική ωστόσο οι τελευταίες της συνθέσεις ήταν περισσότερο ρομαντικές. Επίσης της άρεσε και η περιπλοκότητα στον ρυθμό. Αρκετά έργα της έχουν πλέον ηχογραφηθεί.

## Παραπομπές


## Εξωτερικοί σύνδεσμοι
*Biography (in German)
*
*Biography from CD liner notes
*Music Festival in Mecklenburg-Vorpommern

Κατηγορία:Συνθέτες του Ρομαντισμού
Κατηγορία:Γερμανοί συνθέτες κλασικής μουσικής
Call of Duty: WWII

Το ***Call of Duty: WWII*** είναι βιντεοπαιχνίδι βολών πρώτου προσώπου που αναπτύχθηκε από την αμερικανική Sledgehammer Games και κυκλοφόρησε στις 3 Νοεμβρίου του 2017 από την Activision για τα PlayStation 4, Xbox One και Microsoft Windows. Σχεδιαστές του παιχνιδιού είναι οι Γκλεν Στκόφιελντ και Μίχαελ Κόντρεϊ.

## Πλοκή
Το παιχνίδι διαδραματίζεται στην Ευρώπη κατά τον Β' Παγκόσμιο Πόλεμο. Στο Campaign, ο παίκτης αναλαμβάνει τον ρόλο του Ronald "Red" Daniels, στρατιώτη της πρώτης μεραρχίας πεζικού, μαζί με τους οπλίτες Zusmman, Aiello και τον Stiles. Καθοδηγείται από τους λοχίες Turner και Pierson. Πολεμά στην Απόβαση στη Νορμανδία, συμμαχεί με τις γαλλικές αντιστασιακές δυνάμεις και με την βρετανική κατασκοπεία.

## Τρόπος παιχνιδιού
Είναι βιντεοπαιχνίδι βολών ενός ή πολλαπλών παικτών και παίζεται σε οπτική πρώτου προσώπου. Οι πίστες του campaign είναι οι εξής:

# D - Day
# Operation Cobra
# Stronghold
# S.O.E.
# Leberation
# Collateral Damage
# Dearh Factory
# Hill 493
# Battle of the Bulge
# Ambush
# The Rhine

Στο multiplayer υπάρχουν τρεις επιλογές παιχνιδιού: Play Online, Local Play και Nazi Zombies. Οι πίστες του multiplayer είναι οι εξής:

# Aachen
# Ardennes Forest
# Flak Tower
# Gibraltar
# Gustav Cannon
# London Docks
# Pointe Du Hoc
# Sainte Marie Du Mont
# Shipment 1944
# USS Texas

## Υποδοχή
Από το 2017, το *Call of Duty: WWII* πούλησε περισσότερα από 19 εκατομμύρια αντίτυπα και τα έσοδα από τις πωλήσεις ξεπερνούν το 1 δισεκατομμύριο δολάρια.

## Παραπομπές


## Εξωτερικοί σύνδεσμοι
* Επίσημη ιστοσελίδα

Κατηγορία:Βιντεοπαιχνίδια του 2017
Κατηγορία:Call of Duty
Κατηγορία:Βιντεοπαιχνίδια του PlayStation Network
Κατηγορία:Βιντεοπαιχνίδια βολών πρώτου προσώπου
Κατηγορία:Βιντεοπαιχνίδια του PlayStation 4
Κατηγορία:Βιντεοπαιχνίδια των Windows
Κατηγορία:Βιντεοπαιχνίδια του Xbox One
Κατηγορία:Βιντεοπαιχνίδια ανεπτυγμένα στις Ηνωμένες Πολιτείες
Κατηγορία:Βιντεοπαιχνίδια τοποθετημένα στην Αλγερία
Κατηγορία:Βιντεοπαιχνίδια τοποθετημένα στην Αυστρία
Κατηγορία:Βιντεοπαιχνίδια τοποθετημένα στη Γαλλία
Κατηγορία:Βιντεοπαιχνίδια τοποθετημένα στη Γερμανία
Κατηγορία:Βιντεοπαιχνίδια τοποθετημένα στη Σοβιετική Ένωση
Κατηγορία:Βιντεοπαιχνίδια τοποθετημένα στην Αίγυπτο
Κατηγορία:Βιντεοπαιχνίδια τοποθετημένα στην Ιταλία
Κατηγορία:Βιντεοπαιχνίδια τοποθετημένα στη Σικελία
Κατηγορία:Βιντεοπαιχνίδια τοποθετημένα στην Ολλανδία
Κατηγορία:Βιντεοπαιχνίδια τοποθετημένα στην Ισπανία
Κατηγορία:Βιντεοπαιχνίδια με ζόμπι
Μέγερ Λάνσκι

Ο **Μέγερ Λάνσκι** (*Meyer Lansky*, γεννημένος *Meier Suchowlanski*, γνωστός και σαν «Mob’s Accountant», Grodno, Ρωσική Αυτοκρατορία, 4 Ιουλίου 1902 – Μαϊάμι, Φλόριντα, ΗΠΑ, 15 Ιανουαρίου 1983) ήταν Αμερικανός γκάνγκστερ, θεωρούμενος μαζί με τον φίλο του Λάκι Λουτσιάνο ως οι θεμελιωτές του οργανωμένου εγκλήματος σε επαγγελματικές βάσεις, στις Ηνωμένες Πολιτείες. Ο Λάνσκι ήταν ένας από τους πολλούς γκάνγκστερ που ανέβηκαν στην εξουσία κατά την διάρκεια της Ποτοαπαγόρευσης στις Ηνωμένες Πολιτείες.

## Βιογραφία
Οι δραστηριότητές του εκτείνονταν σε Λας Βέγκας, Κούβα, Μπαχάμες και Λονδίνο, όπου και έκανε δουλειές με διαβόητους γκάνγκστερ, όπως τους δίδυμους Κρέι και την Λονδρέζικη Μαφία. Παρότι μέλος της Εβραϊκής κοινότητας, ανέπτυξε μεγάλους δεσμούς με την Ιταλό-Αμερικανική Μαφία, διαδραματίζοντας σημαντικό ρόλο στην κοινωνία του εγκλήματος, αν και ο ίδιος αρνήθηκε επανειλημμένα πολλές κατηγορίες που του αποδόθηκαν. Ενώ βρέθηκε για χρονικό διάστημα σχεδόν μισού αιώνα να δρα παράνομα, εντούτοις δεν καταδικάστηκε ποτέ παρά για δευτερεύουσας σημασίας πράξεις, στοιχηματικού, κυρίως χαρακτήρα και ήταν ένας από τους πιο πετυχημένους, οικονομικά, γκάνγκστερ των ΗΠΑ. Η περιουσία του, λίγο πριν αποβιώσει, είχε εκτιμηθεί στο ύψος των 20 εκατομμυρίων δολαρίων ΗΠΑ, αλλά η οικογένειά του εξεπλάγη όταν, επίσημα, ο Λάνσκι άφησε μόνο ένα ποσό περίπου 57.000 δολαρίων. Το FBI πίστευε ότι υπήρχαν ακόμη, περισσότερα από 300 εκατομμύρια δολάρια σε μυστικούς τραπεζικούς λογαριασμούς του Λάνσκι, όμως δεν κατάφερε να βρει κάποιο στοιχείο.

## Παραπομπές


Κατηγορία:Μαφία
Κατηγορία:Αμερικανοί εγκληματίες
Κατηγορία:Λαθρέμποροι αλκοόλ
Κατηγορία:Αμερικανοί Γκάνγκστερ
Κατηγορία:Αμερικάνοι μαφιόζοι εβραϊκής καταγωγής
Βηρυλλιοβοριοϋδρίδιο

Το **βηρυλλιοβοριοϋδρίδιο**  (αγγλικά *beryllium borohydride*) είναι η ανόργανη ένωση με τύπο **[[βηρύλλιο|Be]]([[βόριο|B]][[υδρογόνο|H]]<sub>4</sub>)<sub>2</sub>**.

## Δομή
Η κρυσταλλική δομή της ένωσης αποτελείται από ένα ελικοειδές (συν)πολυμερές,  που έχει ως δομικές μονάδες τα ιόντα [BH4Be]+ και [BH4]-.

## Παραγωγή
1. Το βηρυλλιοβοριοϋδρίδιο παράγεται με αντίδραση μεταξύ υδριδίου του βηρυλλίου (BeH2) και διβορανίου(6) (B2H6), σε διαθυλαιθερικό διάλυμα: 


\mathrm{BeH_2 + B_2H_6 \xrightarrow Be(BH_4)_2}


2. Εναλλακτικά, μπορεί να παραχθεί από το λιθιοβοριοϋδρίδιο (LiBH4), με επίδραση χλωριούχου βηρυλλίου (BeCl2):


\mathrm{2LiBH_4 + BeCl_2 \xrightarrow{} Be(BH_4)_2 + 2LiCl}



## Εφαρμογές
Το καθαρότερο υδρίδιο του βηρυλλίου λαμβάνεται με αντίδραση ανάμεσα σε τριφαινυλοφωσφίνη (Ph3P) και βηρυλλιοβοριοϋδρίδιο (επίσης σε διαιθυλαιθερικό διάλυμα):


\mathrm{2PPh_3+Be(BH_4)_2\cdot Et_2O \xrightarrow{} BeH_2 + 2PPh_3\cdot BH_3+Et_2O}


## Παρατηρήσεις, υποσημειώσεις και αναφορές


Κατηγορία:Υδρίδια
Κατηγορία:Ενώσεις βηρυλλίου
Κατηγορία:Ανόργανες ενώσεις βορίου
Λόβις Κορίντ

Ο **Λόβις Κορίντ** (21 Ιουλίου 1858 &#x2013; 17 Ιουλίου 1925) ήταν Γερμανός καλλιτέχνης και συγγραφέας όπου το ώριμο έργο του ως ζωγράφος και χαράκτης συνδύαζε μια σύνθεση ιμπρεσιονισμού και εξπρεσιονισμού.

Ο Κορίντ σπούδασε στο Παρίσι και το Μόναχο. Το πρώιμο έργο είχε νατουραλιστική προσέγγιση. Ο Κορίντ ήταν αρχικά κατά του εξπρεσιονιστικού κινήματος, αλλά μετά από ένα εγκεφαλικό επεισόδιο το 1911 το στυλ χαλάρωσε και μεταστράφηκε σε πιο εξπρεσιονιστικές ιδιότητες. Η χρήση του χρώματος έγινε πιο έντονη, δημιούργησε πορτρέτα και τοπία με εξαιρετική ζωντάνια και δύναμη. Τα θέματα του Κορίντ συμπεριλάμβαναν γυμνές και βιβλικές σκηνές.

## Πρώτα χρόνια
μικρογραφία|''Αυτοπροσωπογραφία με το Σκελετό'', 1896, λάδι σε καμβά, 66 επί 86 εκ, Δημοτική Πινακοθήκη του Λένμπαχαους|εναλλ.=
Ο Κορίντ γεννήθηκε με το όνομα Φραντς Χάινριχ Λούις στις 21 Ιουλίου 1858 στο Ταπιάου (σημερινό Γκβαρντέισκ της περιφέρειας Καλίνινγκραντ της δυτικής Ρωσίας) στη Πρωσία. Ήταν γιος βυρσοδέψη ενώ το ταλέντο για το σχέδιο εμφανίστηκε ήδη από τη παιδική ηλικία. Το 1876 μετέβη για να σπουδάσει ζωγραφική στην ακαδημία του Κένιξμπεργκ. Αρχικά είχε τη πρόθεση να γίνει ιστορικός ζωγράφος, αλλά ο Όττο Γκύντερ, ζωγράφος του είδους και επικεφαλής καθηγητής της ακαδημίας, τον απέτρεψε από το να το κάνει. Το 1880 ταξίδεψε στο Μόναχο, το οποίο συναγωνιζόταν το Παρίσι ως το αβανγκάρντ καλλιτεχνικό κέντρο στην Ευρώπη. Εκεί σπούδασε για λίγο με τον Φραντς φον Ντεφρέγκερ πριν αποκτήσει θέση στην Ακαδημία Καλών Τεχνών του Μονάχου, όπου σπούδασε υπό τον Λούντβιχ φον Λεφτς. Τα πρώτα ρεαλιστικά έργα του Κορίντ ενθαρρύνονταν από τον καθηγητή Λεφτς, ο οποίος τόνισε την προσεκτική παρατήρηση των χρωμάτων και αξιών. Άλλες σημαντικές επιρροές ήταν ο Κουρμπέ και η σχολή της Μπαρμπιζόν, μέσα από την ερμηνεία τους από τους ντόπιους καλλιτέχνες Βίλχελμ Λάιμπλ και Βίλχελμ Τρύμπνερ.

Εκτός από μια διακοπή για στρατιωτική υπηρεσία το 1882-83, ο Κορίντ συνέχισε υπό την καθοδήγηση του Λεφτς μέχρι το 1884. Στη συνέχεια ταξίδεψε στην Αμβέρσα, όπου θαύμασε σε μεγάλο βαθμό τους πίνακες του Ρούμπενς

Τον Οκτώβριο του 1884 μετέβη στο Παρίσι, όπου σπούδασε υπό τους Ουιλιάμ-Αντόλφ Μπουγκερώ Τόνι Ρομπέρ-Φλωρύ στην Ιουλιανή Ακαδημία. Επικεντρώθηκε κυρίως στη βελτίωση των δεξιοτήτων σχεδίασης και έκανε το γυναικείο γυμνό το ποιο συχνό θέμα των έργων του. Απογοητεύτηκε από την επαναλαμβανόμενη αποτυχία να κερδίσει ένα μετάλλιο στο Σαλόν και επέστρεψε στο Κένιξμπεργκ το 1888, όπου υιοθέτησε το όνομα Λόβις Κορίντ.

## Παραπομπές


Κατηγορία:Γερμανοί ζωγράφοι
Κατηγορία:Γερμανοί γλύπτες
Κατηγορία:Γερμανοί γραφίστες
Κατηγορία:Σκιτσογράφοι
Κατηγορία:Λιθογράφοι
Α.Π.Σ. Μαύρος Αετός Κερατσινίου

Ο **Αθλητικός Ποδοσφαιρικός Σύλλογος Μαύρος Αετός** ήταν ποδοσφαιρικός σύλλογος με έδρα το Κερατσίνι. Επίσημο έτος ίδρυσης του συλλόγου ήταν το 1947 και είχε αύξοντα Αριθμό Μητρώου ΕΠΟ 640. Χρώματα του συλλόγου ήταν το μαύρο και το λευκό και έμβλημά του ο αετός. Άνηκε στη δύναμη της Ε.Π.Σ. Πειραιά και στο παρελθόν είχε συμμετοχές στο πρωτάθλημα της Δ' Εθνικής κατηγορίας. Από το 2013 ο σύλλογος έπαψε να υφίσταται καθώς συγχωνεύτηκε με την Ολυμπιάδα Κερατσινίου και δημιούργησαν την Αθλητική Ένωση Μαύρος Αετός - Ολυμπιάδα.

## Ιστορικό
### Ίδρυση και πορεία
Ο «**Α.Π.Σ. Μαύρος Αετός**» ιδρύθηκε το 1947 και έδρα του αποτελούσε η περιοχή του Κοκκινόβραχου στο Κερατσίνι. Από την ίδρυσή του δρούσε σαν ανεξάρτητο σωματείο, δίνοντας πλήθος φιλικών αγώνων με άλλα ανεξάρτητα ή μη σωματεία του Πειραιά και της Αθήνας. Κατόπιν εντάχθηκε στη Δόκιμη κατηγορία της Ε.Π.Σ. Πειραιά αγωνιζόμενος με άλλες ανεξάρτητες ομάδες του Πειραιά τότε όπως μεταξύ άλλων τους Βύζαντα Μεγάρων, Περαμαϊκό, Ηρακλή Ελευσίνας, Σπίθα Νίκαιας κ.α. και το 1957 εντάχθηκε επίσημα στην Ε.Π.Σ. Πειραιά, ξεκινώντας την επίσημη αγωνιστική του πορεία από το πρωτάθλημα της Δ' Κατηγορίας την περίοδο 1957-58. Το 1962 ανέβηκε στην Γ' Κατηγορία, το 1971 στην Β' Κατηγορία και το 1975 στην Α' Κατηγορία και κορυφαία της Ε.Π.Σ. Πειραιά, για πρώτη φορά στην ιστορία του όπου και καθιερώθηκε.

Τις χρονιές 1991-92 και 1994-95 κατέκτησε το πρωτάθλημα της ΕΠΣΠ. Συμμετείχε 4 φορές στο πρωτάθλημα της Δ' Εθνικής, τις χρονιές 1992-93, 1993-94, 1995-96 και 1996-97. Το 2000 υποβιβάστηκε για πρώτη φορά από το 1975 στην Β' Κατηγορία για επανέλθει αμέσως το 2001 κατακτώντας το πρωτάθλημα Β' Κατηγορίας. Το 2003 τερμάτισε στην προτελευταία θέση του 1ου ομίλου πάνω από τον ουραγό Αργοναύτη και υποβιβάστηκε εκ νέου στην Β' Κατηγορία για να επιστρέψει άμεσα στην κορυφαία κατηγορία της Ε.Π.Σ. Πειραιά, όπου και αγωνίστηκε μέχρι και τη σεζόν 2012-13 έχοντας πρωταγωνιστικό ρόλο και χάνοντας οριακά την επάνοδο στην Δ' Εθνική.

### Συγχώνευση
Το 2013 αποφασίστηκε ομόφωνα η συγχώνευση του συλλόγου με αυτόν της «Α.Ε. Ολυμπιάδας Κερατσινίου» η οποία προέκυψε το 1989 από συγχώνευση των «Αρίων Κοκκινόβραχου» και «Κένταυρου Αγ. Αντωνίου» του Κερατσινίου και είχε αύξοντα Αριθμό Μητρώου ΕΠΟ 3747  και μόλις την προηγούμενη περίοδο 2011-12 είχε αγωνιστεί για πρώτη φορά στο πρωτάθλημα της Δ' Εθνικής. Η συγχώνευση του Α.Π.Σ. Μαύρου Αετού και της Α.Ε. Ολυμπιάδας πραγματοποιήθηκε και δημιούργησαν την «Α.Ε. Μαύρος Αετός - Ολυμπιάδα», η οποία εγκρίθηκε από την ΕΠΟ το 2015. Έκτοτε έπαψε να υφίσταται, καθώς αρχικά την περίοδο 2013-14 αγωνίστηκε ως Α.Ε. Ολυμπιάδα και από την περίοδο 2014-15 υφίσταται η νέα ομάδα των 2 ενωμένων σωματείων του Κερατσινίου, Α.Ε. Μαύρος Αετός - Ολυμπιάδα.

### Παρουσία στην Δ' Εθνική
*1992-93 (4ος Όμιλος): 5η θέση, 59β., 54-29 γκολ.
*1993-94 (4ος Όμιλος): 15η θέση, 27β., 35-49 γκολ. Υποβιβασμός.
*1995-96 (2ος Όμιλος): 8η θέση, 51β.
*1996-97 (2ος Όμιλος): 13η θέση, 27β., 37-62 γκολ. Υποβιβασμός.

## Παραπομπές


Κατηγορία:Αθλητικοί σύλλογοι Πειραιά
Κατηγορία:Ιδρύσεις αθλητικών συλλόγων το 1949
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1949
Μαύρη φυλή

[thumb|200px|Μια γυναίκα από το [Δημοκρατία του Κονγκό|Κονγκό.]]
[thumb|200px|Παιδιά στη [Ναμίμπια.]]
Ο όρος **μαύροι** είναι ένας όρος που χρησιμοποιείται σε ορισμένες χώρες, συχνά σε κοινωνικά συστήματα φυλετικής ταξινόμησης ή εθνικότητας, για να περιγράψει τα άτομα που θεωρούνται ότι είναι σκουρόχρωμοι σε σύγκριση με την πλειοψηφία. Ως εκ τούτου, η έννοια της έκφρασης ποικίλλει ευρέως εντός των κοινωνιών. Για πολλές κοινωνίες ο όρος θεωρείται ρατσιστικός.

## Δείτε επίσης

* Έγχρωμος

Κατηγορία:Προκατάληψη και διάκριση
Κατηγορία:Ρατσισμός
Κατηγορία:Ανθρώπινη φυλή